ชู 5 เรื่องแนะแบงก์อาเซียน
แบงก์ชาติชี้เป็นโจทย์ท้าทาย เจรจาขยายธุรกิจสถาบันการเงินต่อ
29 ต.ค. 2565

แบงก์ชาติชี้เป็นโจทย์ท้าทาย เจรจาขยายธุรกิจสถาบันการเงินต่อ
ธปท.แนะ 5 เรื่องแบงก์อาเซียนต้องให้ความสำคัญ พร้อมเดินหน้าเจรจาขยายธุรกิจต่อ
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวปาฐกถาเรื่อง “การเปลี่ยนผ่านบทบาทของภาคการเงินเพื่อตอบโจทย์ความต้องการของภูมิภาคอาเซียน” ในงาน 21st ASEAN Banking Conference ว่า เกี่ยวกับ 5 เรื่องที่ธนาคารพาณิชย์ในกลุ่มประเทศอาเซียนจะต้องให้ความสำคัญ เพื่อตอบโจทย์ความท้าทายที่จะเผชิญในอนาคต ประกอบด้วย 1.ธนาคารพาณิชย์ในกลุ่มประเทศอาเซียนจะต้องใช้ประโยชน์จากเทคโนโลยีในเชิงรุก เพื่อลดต้นทุน เพิ่มประสิทธิภาพ และพัฒนาการให้บริการ
2.การสร้างภูมิคุ้มกันรับมือกับความผันผวนที่จะมากับวัฏจักรการเงิน จากการที่เงินไหลเข้าภูมิภาคอาเซียนเพื่อแสวงหาผลตอบแทนที่สูงกว่าประเทศเศรษฐกิจหลัก ซึ่งทำให้เกิดความเปราะบางในภาคการเงิน โดยภาครัฐต้องออกกฎเกณฑ์ใหม่อย่างเท่าทัน ขณะที่ธนาคารพาณิชย์ต้องหลีกเลี่ยงพฤติกรรมแสวงหาผลตอบแทนสูงขึ้นแบบไม่รอบคอบระมัดระวัง
3.การสร้างวัฒนธรรมองค์กรและพฤติกรรมหลักของพนักงานให้มีธรรมาภิบาล และให้ความสำคัญต่อการบริหารจัดการความเสี่ยงเพื่อสร้างความยั่งยืนในระยะยาว 4.การดำเนินการตามหลักของการธนาคารที่ยั่งยืน (Sustainable Banking) ซึ่งแม้จะเป็นเรื่องใหม่แต่จะมีความสำคัญมากขึ้นในอนาคต
และประการสุดท้าย ธนาคารในอาเซียนต้องร่วมกันสร้างความเชื่อมโยงทางการเงินในภูมิภาคให้เข้มแข็งมากขึ้น สอดคล้องและเท่าทันกับความเชื่อมโยงของการค้าและการลงทุนในภูมิภาคอาเซียน โดยการทำงานร่วมกันของผู้กำกับดูแลและธนาคารพาณิชย์ในภูมิภาคอาเซียน เพื่อสร้างความเชื่อมโยงของระบบการเงินในหลายมิติ โดยเฉพาะการสร้างโครงสร้างพื้นฐานและโครงสร้างค่าธรรมเนียมการให้บริการทางการเงินข้ามพรมแดนอย่างเหมาะสม การผลักดันข้อตกลง ASEAN Banking Integration Framework ให้เกิดผลจริงในทางปฏิบัติ
นอกจากนี้ ธปท.จะยังเดินหน้าการเจรจากับประเทศอื่นๆ ในอาเซียนในการกำหนดมาตรฐานของธนาคารพาณิชย์ที่จะทำธุรกิจในอาเซียน (Qualified ASEAN Banks  หรือ QABs) ต่อไป ในลักษณะเจรจากันระหว่างประเทศเป็นคู่ๆ เพื่อให้สถาบันการเงินในประเทศที่เจรจาทำธุรกิจระหว่างกันได้ในเงื่อนไขที่อาจจะผ่อนปรนกว่าประเทศอื่นๆ ที่อยู่นอกอาเซียน 
“ไทยเริ่มเจรจากับมาเลเซีย อินโดนีเซีย และเมียนมา ที่ลงนามไปเมื่อวาน และอยู่ระหว่างการเจรจากับประเทศที่ 4” นายวิรไท กล่าว